**ՄՈՏԵՑՈՒՄՆԵՐ**

**ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ՄԱՍԻՆ ՀՀ ՕՐԵՆՍԴՐՈՒԹՅԱՄԲ ԿԼԻՄԱՅԻ ՓՈՓՈԽՈՒԹՅԱՆ ՄԵՂՄՄԱՆ ԵՎ ՀԱՐՄԱՐՎՈՂԱԿԱՆՈՒԹՅԱՆ ՆԿԱՏԱՌՈՒՄՆԵՐԻ ԻՆՏԵԳՐՄԱՆ ՄԱՍԻՆ**

**1. Ներածություն**

ՄԱԿ-ի Կլիմայի փոփոխության մասին շրջանակային կոնվենցիայի 4-րդ հոդվածի 1-մասի զ. ենթակետի համաձայն՝ «Կողմերն իրենց համապատասխան սոցիալական, տնտեսական և բնապահպանական քաղաքականության և միջոցառումների իրականացման ժամանակ հնարավորին չափ հաշվի են առնում կլիմայի փոփոխության հետ կապված նկատառումները և կիրառում են համապատասխան մեթոդները, օրինակ` հետևանքների գնահատումը` ձևակերպված և սահմանված ազգային մակարդակի վրա, կլիմայի փոփոխության հետևանքների մեղմացման կամ դրան հարմարվելու նպատակով դրանց կողմից իրականացվող ծրագրերի կամ միջոցառումների բացասական ազդեցությունը տնտեսության, հասարակության առողջության և շրջակա միջավայրի որակի վրա նվազեցնելու համար»:

Շրջակա միջավայրի վրա ազդեցության գնահատման և փորձաքննության (ՇՄԱԳՓ) ինստիտուտը ՀՀ-ում հանդես է գալիս որպես առանցքային գործիք, որի շրջանակներում գործունեության տարբեր տեսակների իրականացման թույլատրելիության հարցը որոշելիս, ի թիվս այլ գործոնների, համալիր գնահատումների ու ուսումնասիրությունների արդյունքում պետք է հաշվի առնվեն նաև կլիմայի փոփոխության մեղմման և հարմարվողականության նկատառումները:

Շրջակա միջավայրի վրա ազդեցության գնահատման և փորձաքննության հարաբերությունները ՀՀ-ում կարգավորվել են 2 փուլով. 1995թ.-ին ընդունվել է «Շրջակա միջավայրի վրա ազդեցության փորձաքննության մասին» ՀՀ օրենքը, որին 2014թ.-ին փոխարինեց «Շրջակա միջավայրի վրա ազդեցության գնահատման և փորձաքննության մասին» ՀՀ օրենքը (Օրենք): Ինչպես նախկին, այնպես էլ գործող օրենքը բավարար կերպով չի արտացոլում կլիմայի փոփոխության և մեղմման ասպեկտները շրջակա միջավայրի վրա ազդեցության գնահատման և փորձաքննության գործընթացներում: Այնուամենայնիվ, պետք է փաստել, որ նոր Օրենքն իր բովանդակությամբ և կառուցվածքով բավականին մանրամասնեցված է և արտացոլում է գնահատման և փորձաքննության փուլերը իրենց առարկայով, խնդիրներով, միջանկյալ ու վերջնական արդյունքներով: Նման մոտեցումը անհրաժեշտ ու բավարար նախադրյալներ է ապահովում կլիմայի փոփոխության և հարմարվողականության նկատառումների ներառման համար:

Կարևոր է նաև, որ ՇՄԱԳՓ օրենսդրությանը հարակից բնապահպանական օրենսդրությամբ (բնապահպանական և բնօգտագործման թույլտվություններ, բնապահպանական մոնիթորինգ, լավագույն հասանելի տեխնոլոգիաների կիրառում, բնապահպանական վերահսկողություն և այլն) ևս պատշաճ կերպով ամրագրված լինեն կլիմայի փոփոխության և հարմարվողականության նկատառումները, որոնք թույլ կտան ամբողջացնել իրավական կարգավորման շղթան և արդյունավետ դարձնել օրենսդրությունը: Այս առումով առկա է նաև բնապահպանական օրենսդրության ընդհանուր ներդաշնակեցման անհրաժեշտություն:

**2. ՇՄԱԳՓ ոլորտի ՀՀ օրենսդրության համակարգը**

ՀՀ-ում ընդունված չէ շրջակա միջավայրի պահպանության և բնական ռեսուրսների օգտագործման հարաբերությունները կարգավորող միասնական իրավական ակտ, և շրջակա միջավայրի պահպանության և բնօգտագործման հարաբերությունները կարգավորվում են առանձին օրենքներով և դրանցից բխող ենթաօրենսդրական ակտերով:

ՇՄԱԳՓ հարաբերությունները կարգավորվում են «Անդրսահմանային ենթատեքստում շրջակա միջավայրի վրա ազդեցության գնահատման մասին» ՄԱԿ-ի ԵՏՀ կոնվենցիայով, «Շրջակա միջավայրի վրա ազդեցության գնահատման և փորձաքննության մասին» ՀՀ օրենքով, «Հիմնադրութային փաստաթղթի և նախատեսվող գործունեության շրջակա միջավայրի վրա ազդեցության փորձաքննության իրականացման կարգը հաստատելու մասին» և «Հանրային ծանուցման և քննարկումների իրականացման կարգը սահմանելու մասին» ՀՀ կառավարության որոշումներով: ՇՄԱԳՓ համատեքստում կիրառելի են նաև ՀՀ բնառեսուրսային օրենքներն ու դրանցից բխող առանձին ենթաօրենսդրական ակտեր:

**3. ԿՓ մեղմման և հարմարվողականության վերաբերյալ նորմերի ինտեգրման մոտեցումներ**

Օրենքը բաղկացած է 12 գլուխներից, որոնք սահմանում են ընդհանուր դրույթները, ՇՄԱԳՓ գործընթացի կառավարումը, ՇՄԱԳՓ ենթակա գործունեության տեսակները, ՇՄԱԳՓ գործընթացներին ներկայացվող պահանջները, ձեռնարկողի իրավունքներն ու պարտականությունները, փորձագետների ներգրավման պայմաններն ու փորձագետի իրավունքներն ու պարտականությունները և այլն: Օրենքի այսպիսի կառուցվածքի պարագայում նպատակահարմար է դիտարկել կլիմայի փոփոխության մեղմման և հարմարվողականության վերաբերյալ նկատառումների ինտեգրումը արդեն իսկ ձևավորված կառուցակարգերին՝ համապատասխան հոդվածներում լրացումներ և փոփոխություններ կատարելու եղանակով: Կլիմայի փոփոխության մեղմման և հարմարվողականության նկատառումների շարադրումը առանձին գլխի կամ հոդվածների տեսքով նպատակահարմար չէ, քանի որ նման մոտեցում կիրառված չէ շրջակա միջավայրի առանձին տարրերի համար:

Միաժամանակ, հաշվի առնելով, որ ՇՄԱԳՓ օրենքի համատեքստում գործում են նաև բնապահպանական օրենսդրության մաս կազմող այլ իրավական ակտեր, կարևոր է, որպեսզի ԿՓ մեղմման և հարմարվողականության նկատառումները հետևողականորեն ներառվեն նաև այդ իրավական ակտերում: Այս առումով անհրաժեշտ է հանգամանորեն վերլուծել ՇՄԱԳՓ օրենքի և այլ իրավական ակտերի հարաբերակցությունը, որպեսզի հնարավոր լինի ապահովել կարգավորման ամբողջականությունը և կիրառման կառուցակարգերը:

ԿՓ մեղմման և հարմարվողականության մոտեցումները պետք է առանձնակի կարևորվեն ընդունվելիք ՇՄԱԳ մեթոդիկայում, որին հղում է արվում Օրենքի 17-րդ հոդվածում: Բացի այդ, CEPA համաձայնագրի շրջանակներում ԵՄ օրենսդրության հետ ՀՀ բնապահպանական օրենսդրության մոտարկման համատեքստում նախատեսվում է աղտոտման համալիր թույլտվությունների և կանխարգելման (IPPC), ինչպես նաև լավագույն հասանելի տեխնոլոգիաների (BAT, BREF) ներդրման վերաբերյալ օրենսդրության ընդունում, որոնք սերտորեն առնչվելու են ինչպես բուն ՇՄԱԳՓ, այնպես էլ դրա շրջանակներում թույլտվությունների տրամադրման գործընթացներին: Հետևաբար, այդ ինստիտուտներում կարգավորումը ևս պետք է պատշաճ տեղ հատկացնի ԿՓ մեղմման և հարմարվողականության հարցերին:

Ի լրումն վերոգրյալի հավելենք, որ ներկայումս ՀՀ-ում իրականացվող ՇՄԱԳՓ գործընթացը ապահովված չէ արդիական, բոլոր շահագրգիռ կողմերի համար ընդունելի և գիտականորեն հիմնավորված ուղեցույցներով ու մեթոդաբանություններով, որոնք հնարավորություն կտան ինչպես գնահատման և փորձաքննության, այնպես էլ գործունեության իրականացման ու վերահսկողության փուլերում ապահովել սահմանված բնապահպանական և այլ պահանջների անշեղ կատարումը:

**4. Միջազգային փորձ**

Սույն կարծիքը մշակելիս ուսումնասիրվել են ԵՄ-ի և Ղազախստանի ՇՄԱԳՓ ոլորտի օրենսդրությունները:

ԵՄ օրենսդրության (2014/52/EU դիրեկտիվ) դիտարկումը պայմանավորված է այն հանգամանքով, որ ՀՀ բնապահպանական օրենսդրության զարգացման օրակարգում առանցքային տեղ է զբաղեցնում ազգային օրենսդրության մոտարկումը ԵՄ-ում գործող ստանդարտներին: Այս առումով պետք է փաստել, որ դիրեկտիվը թեև չի ներառում ԿՓ հարմարվողականության և մեղմման վերաբերյալ առանձին գլուխներ կամ հոդվածներ, սակայն ամրագրված կառուցակարգերում այդ հարցերը հատուկ շեշտադրված են: Սա նշանակում է, որ դիրեկտիվի իմպլեմենտացիայի ընթացքում երկրները պետք է հաշվի առնեն սահմանված պահանջները, այդ թվում նաև՝ ԿՓ մեղմման և հարմարվողականության մասով: ԵՄ դիրեկտիվների իմպլեմենտացիայի գործընթացը գնահատվում է ԵՄ հանձնաժողովի (գործադիր մարմին) կողմից:

ԵՄ 2014/52/EU դիրեկտիվի իմպլեմենտացիայի արդյունքում կլիմայի փոփոխության հարմարվողականության և մեղմման նկատառումները ներառվել են ԵՄ անդամ պետությունների համապատասխան օրենսդրության մեջ:

Ղազախստանի Էկոլոգիական օրենսգիրքը դիտարկվել է որպես լավագույն օրինակներից մեկը հետախորհրդային պետություններում, որը կոդիֆիկացված (համակարգված) փաստաթուղթ է, և համալիր կերպով կարգավորում է շրջակա միջավայրի պահպանության և բնական ռեսուրսների օգտագործման ոլորտի հարաբերությունները: Փաստաթուղթը բավականին ծավալուն է, և առանձին գլուխներ են նվիրված ինչպես ՇՄԱԳՓ, այնպես էլ ՋԳ արտանետումներին ու օզոնային շերտի պահպանությանը: Հատկանշական է, որ այս օրենսգրքում թե´ հասկացությունների համակարգը, թե´ ՇՄԱԳՓ-ին առնչվող մյուս ինստիտուտները բավականին պարզ ու ներդաշնակ կերպով հասցեագրում են ԿՓ մեղմման և հարմարվողականության խնդիրները: Ու թեև բուն ՇՄԱԳՓ կարգավորումները ուղղակիորեն չունեն ԿՓ մեղմման և հարմարվողականության վերաբերյալ շեշտադրումներ, այդուհանդերձ, ՇՄԱԳՓ նորմերով այլ իրավական կառուցակարգերին արվող հղումների միջոցով ԿՓ մեղմման և հարմարվողականության հարցերը գործնականում դառնում են գնահատման և փորձաքննության առարկա՝ դրանից բխող հետևանքներով: